LIG NA DIE DONKER - INK - INK LIG NA DIE DONKER - INK
Titel: LIG NA DIE DONKER
Datum gepubliseer: 28 November 2019 Aantal woorde: 495 303 Kere gelees ♥2
“Jy kan die donker, swart hond van jou stoep af gooi …”
Sjoe, ek moet dit met jou deel! Ek luister na ‘n onderhoud met Valiant Swart en sit verstar! Dit is hy wat ‘Sonvanger’ geskryf het. Hoe kon ek dit nie weet nie? Dit slaan my dronk, want dit is presies wie hy is, nie waar nie?
Die lied is sprekend van sy hart nadat hy gehoor het dat ‘n jongman selfdood gepleeg het. Ralph Rabie, beter bekend as Johannes Kerkorrel, was ‘n vriend van hom en hy was bewus van die stryd met depressie wat die jongman gevoer het.
Op daardie oomblik gaan sy hart uit na Ralph se ma. Hy wonder hoe sy ooit weer ‘die lig’ sal sien en ervaar in haar donkerste nag.
Ek is verstom deur soveel rou emosie in so ‘n eenvoudige bewoorde liedjie. Hoewel ek nie voorheen die storie agter die liedjie geken het nie, het dit nog altyd iewers ‘n snaar in my hart geraak. Dit is asof ek nog maar altyd geweet het dat hierdie lied nie sommer toevallig gebeur het nie.
Dis een van daardie songs wat almal wat Afrikaans sing, al gesing het. Laurika, Theuns, Reventse, Karen Zoid, ek, jy … wie nog almal? Dit spreek tot so diep in jou hart dat jy onwillekeurig saam moet sing en saam moet soek of jy die son nog kan sien skyn. Jy voel, nee, jy SIEN die pyn wat die verpletterde ma van daardie jongman ervaar het by die verlies aan haar kin
En tog besef hy dat daar altyd ‘n ligkolletjie iewers is. As jy mooi kyk en (waarskynlik) ‘n bietjie soek, sal jy die son weer sien skyn.
Sy uiteindelike uitspraak is dan ook: “Jy KAN die donker, swart hond van depressie van jou stoep af gooi en aangaan met jou lewe.”
Dit is donker by die venster in die middel van die dag
Onthou jy nog hoe helder die kamer kon lag
Daar’s ‘n liedjie in die gange waar die son kan sing
Want dis stil in die hoekie hierdie koue seisoen
Sonvanger ek vra jou mooi
Laat hom weer vir my kom skyn
Sonvanger laat my verstaan
Hoe ‘n somer sommer so in die niet kan verdwyn
Kyk of jy die son vir my kan steel
En ‘n handjie vol strale vir die donker in my hart
Woorde & Musiek: Valiant Swart https://www.youtube.com/watch?v=Ib0A_BzvFEo
Wraggies! Ek het niks eens hiervan geweet nie. Dit is so spesiaal en baie dankie vir die deel <3